Document ID: 32004D0003(01)

Reference:
EUR-Lex - 32004D0003(01) - SK
Dôležité právne oznámenie
|
32004D0003(01)
Úradný vestník L 080 , 18/03/2004 S. 0042 - 0044
Rozhodnutie európskej centrálnej bankyzo 4. marca 2004o prístupe verejnosti k dokumentom Európskej centrálnej banky(ECB/2004/3)(2004/258/ES)RIADIACA RADA EURÓPSKEJ CENTRÁLNEJ BANKY,so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 123,so zreteľom na rokovací poriadok Európskej centrálnej banky [1], a najmä na jeho článok 23,keďže:(1) Druhý pododsek článku 1 Zmluvy o Európskej únii zakotvuje koncepciu otvorenosti konštatujúc, že zmluva predstavuje novú etapu v procese utvárania čoraz užšieho spojenectva medzi národmi Európy, v ktorom sa rozhodnutia prijímajú čo najotvorenejším spôsobom a čo najbližšie k občanovi. Otvorenosť zvyšuje legitímnosť, efektívnosť a zodpovednosť administratívy, čím sa posilňujú princípy demokracie.(2) Európsky parlament, Rada a Komisia vyzývajú v spoločnom vyhlásení [2] k nariadeniu Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie [3] ostatné orgány a inštitúcie Únie, aby prijali interné pravidlá prístupu verejnosti k dokumentom, ktoré zohľadnia princípy a obmedzenia stanovené týmto nariadením. Režim prístupu verejnosti k dokumentom ECB, ako sa ustanovuje v rozhodnutí ECB/1998/12 z 3. novembra 1998, ktoré sa týka prístupu verejnosti k dokumentácii a archívom Európskej centrálnej banky [4], by sa mal podľa toho upraviť.(3) K dokumentom ECB by sa mal poskytnúť širší prístup, pričom sa zároveň chráni nezávislosť ECB a národných centrálnych bánk (NCB) v súlade s článkom 108 Zmluvy a článkom 7 štatútu, ako aj dôvernosť určitých záležitostí špecifických pre výkon úloh ECB. Na zabezpečenie efektívnosti jej rozhodovacieho procesu, vrátane interných porád a príprav, sú rokovania na zasadnutiach orgánov ECB s rozhodovacími právomocami dôverné, pokiaľ príslušný orgán nerozhodne, že výsledok jeho rokovania sa zverejní.(4) Niektoré verejné a súkromné záujmy by sa však mali chrániť prostredníctvom výnimiek. Okrem toho musí ECB chrániť integritu eurobankoviek ako platobných prostriedkov vrátane, a to bez obmedzenia, ochranných prvkov proti falšovaniu, technických výrobných špecifikácií, fyzickej bezpečnosti zásob a prepravy eurobankoviek.(5) Národné centrálne banky by sa mali poradiť s ECB v prípadoch, keď vybavujú žiadosti o dokumenty ECB, ktoré sú v ich držbe, aby sa zabezpečilo úplné uplatňovanie tohto rozhodnutia, okrem prípadov, keď je zrejmé, či dokument môže alebo nemôže byť zverejnený.(6) Na dosiahnutie väčšej otvorenosti by ECB mala umožniť prístup nielen k dokumentom, ktoré ECB vypracovala, ale aj k dokumentom, ktoré ECB prijala, pričom by sa zároveň malo zachovávať právo dotknutých tretích osôb vyjadriť sa k prístupu k dokumentom pochádzajúcim od týchto osôb.(7) ECB by mala uplatňovať dvojstupňové konanie, aby sa zabezpečilo dodržiavanie dobrej administratívnej praxe,ROZHODLA TAKTO:Článok 1ÚčelÚčelom tohto rozhodnutia je vymedziť podmienky a obmedzenia, za ktorých ECB poskytuje verejnosti prístup k dokumentom ECB, a podporovať dobrú administratívnu prax v prístupe verejnosti k takýmto dokumentom.Článok 2Oprávnené osoby a rozsah pôsobnosti1. Každý občan únie a každá fyzická alebo právnická osoba s bydliskom alebo so sídlom v niektorom členskom štáte má právo na prístup k dokumentom ECB s výhradou podmienok a obmedzení vymedzených v tomto rozhodnutí.2. S výhradou tých istých podmienok a obmedzení môže ECB umožniť prístup k dokumentom ECB ktorejkoľvek fyzickej alebo právnickej osobe, ktorá nemá bydlisko alebo sídlo v niektorom členskom štáte.3. Týmto rozhodnutím nie sú dotknuté práva na prístup verejnosti k dokumentom ECB, ktoré by mohli vyplývať z dokumentov medzinárodného práva alebo z právnych predpisov, ktoré ich vykonávajú.Článok 3Vymedzenie pojmovNa účely tohto rozhodnutia sa:a) "dokumentom" a "dokumentom ECB" rozumie akýkoľvek obsah bez ohľadu na jeho médium (napísaný na papieri, uložený v elektronickej forme alebo ako zvukový, vizuálny alebo audiovizuálny záznam), ktorý ECB vypracuje alebo drží a ktorý sa týka jej politiky, činnosti alebo rozhodnutí, ako aj dokumentov pochádzajúcich od Európskeho menového inštitútu (EMI) a od Výboru guvernérov centrálnych bánk členských štátov Európskeho hospodárskeho spoločenstva (Výbor guvernérov);b) "treťou osobou" rozumie akákoľvek fyzická alebo právnická osoba alebo akýkoľvek subjekt mimo ECB.Článok 4Výnimky1. ECB odmietne prístup k dokumentu v prípade, ak by sa jeho zverejnením porušila ochrana:a) verejného záujmu týkajúceho sa:- dôvernosti zasadnutí orgánov ECB s rozhodovacími právomocami,- finančnej, menovej alebo hospodárskej politiky spoločenstva alebo niektorého členského štátu,- finančných prostriedkov ECB alebo národných centrálnych bánk,- ochrany integrity eurobankoviek,- verejnej bezpečnosti,- medzinárodných finančných, menových alebo hospodárskych vzťahov;b) súkromia a integrity jednotlivca, predovšetkým v súlade s právnymi predpismi spoločenstva týkajúcimi sa ochrany osobných údajov;c) dôvernosti informácií, ktorá je predmetom ochrany podľa práva spoločenstva.2. ECB odmietne prístup k dokumentu v prípade, ak by sa jeho zverejnením porušila ochrana:- obchodných záujmov fyzickej alebo právnickej osoby vrátane duševného vlastníctva,- súdneho konania a právneho poradenstva,- účelu inšpekcií, vyšetrovania a kontroly,pokiaľ nepreváži verejný záujem na jeho zverejnení.3. Prístup k dokumentu, ktorý obsahuje stanoviská pre vnútornú potrebu, ktoré sú súčasťou rokovaní a predbežných porád v rámci ECB alebo s národnými centrálnymi bankami, sa odmietne aj po prijatí rozhodnutia, pokiaľ nepreváži verejný záujem na jeho zverejnení.4. Pokiaľ ide o dokumenty tretej osoby a nie je zrejmé, či dokument môže alebo nemôže byť zverejnený, ECB sa poradí s dotknutou treťou osobou s cieľom posúdiť, či sa môže uplatniť výnimka podľa tohto článku.5. Ak sa ktorákoľvek z výnimiek vzťahuje iba na niektoré časti požadovaného dokumentu, zostávajúce časti sa zverejnia.6. Výnimky stanovené v tomto článku sa vzťahujú iba na obdobie, počas ktorého je ochrana odôvodnená na základe obsahu daného dokumentu. Výnimky môžu platiť najviac na obdobie 30 rokov, pokiaľ Riadiaca rada ECB výslovne neustanoví inak. V prípade dokumentov, na ktoré sa vzťahujú výnimky, ktoré sa týkajú súkromia alebo obchodných záujmov, výnimky môžu platiť aj po uplynutí tohto obdobia.Článok 5Dokumenty v národných centrálnych bankáchPokiaľ nie je zrejmé, či dokument môže alebo nemôže byť zverejnený, národná centrálna banka môže sprístupniť dokumenty, ktoré má v držbe a ktoré vypracovala ECB, ako aj dokumenty pochádzajúce od EMI alebo od Výboru guvernérov, iba po predchádzajúcej porade s ECB týkajúcej sa rozsahu prístupu.Národná centrálna banka môže prípadne postúpiť túto žiadosť ECB.Článok 6Žiadosti1. Žiadosť o prístup k dokumentu sa podáva Európskej centrálnej banke [5] akoukoľvek písomnou formou vrátane elektronickej formy v jednom z úradných jazykov Únie a spôsobom dostatočne presným na to, aby ECB mohla dokument identifikovať. Žiadateľ nie je povinný uviesť dôvody svojej žiadosti.2. Ak žiadosť nie je dostatočne presná, ECB požiada žiadateľa, aby žiadosť spresnil a žiadateľovi pri tom pomôže.3. V prípade žiadosti týkajúcej sa veľmi dlhého dokumentu alebo veľkého počtu dokumentov sa ECB môže so žiadateľom neformálne poradiť s cieľom nájsť vhodné riešenie.Článok 7Vybavovanie prvých žiadostí1. Žiadosť o prístup k dokumentu sa vybavuje bezodkladne. Žiadateľovi sa pošle potvrdenie o jej prijatí. Do 20 pracovných dní od prijatia žiadosti alebo od prijatia spresnenia požadovaného v súlade s článkom 6 ods. 2 generálny riaditeľ sekretariátu a jazykových služieb ECB buď umožní prístup k požadovanému dokumentu a zabezpečí prístup v súlade s článkom 9, alebo v písomnej odpovedi uvedie dôvody úplného alebo čiastočného zamietnutia žiadosti a informuje žiadateľa o jeho práve podať opakovanú žiadosť v súlade s odsekom 2.2. V prípade úplného alebo čiastočného zamietnutia žiadosti môže žiadateľ do 20 pracovných dní od prijatia odpovede ECB podať opakovanú žiadosť, v ktorej požiada Výkonnú radu ECB o prehodnotenie tohto stanoviska. Okrem toho je žiadateľ oprávnený podať opakovanú žiadosť, ak sa ECB nepodarí odpovedať v rámci stanovenej lehoty 20 pracovných dní na vybavenie prvej žiadosti.V o výnimočných prípadoch, napríklad v prípade žiadosti týkajúcej sa veľmi dlhého dokumentu alebo veľkého počtu dokumentov alebo ak je potrebná porada s treťou osobou, môže ECB predĺžiť lehotu stanovenú v odseku 1 o 20 pracovných dní pod podmienkou, že žiadateľovi sa táto skutočnosť vopred oznámi a poskytne sa mu podrobné odôvodnenie.4. Odsek 1 sa neuplatňuje v prípade neprimeraných alebo bezdôvodných žiadostí, najmä ak sa tieto žiadosti opakujú.Článok 8Vybavovanie opakovaných žiadostí1. Opakovaná žiadosť sa vybavuje bezodkladne. Do 20 pracovných dní od prijatia takejto žiadosti Výkonná rada buď umožní prístup k požadovanému dokumentu a zabezpečí prístup v súlade s článkom 9, alebo v písomnej odpovedi uvedie dôvody úplného alebo čiastočného zamietnutia žiadosti. V prípade úplného alebo čiastočného zamietnutia žiadosti ECB informuje žiadateľa o opravných prostriedkoch, ktoré má žiadateľ k dispozícii v súlade s článkami 230 a 195 Zmluvy.2. Vo výnimočných prípadoch, napríklad v prípade žiadosti týkajúcej sa veľmi dlhého dokumentu alebo veľkého počtu dokumentov, môže ECB predĺžiť lehotu stanovenú v odseku 1 o 20 pracovných dní pod podmienkou, že žiadateľovi sa táto skutočnosť vopred oznámi a poskytne sa mu podrobné odôvodnenie.3. Ak sa ECB nepodarí odpovedať v stanovenej lehote, považuje sa to za zápornú odpoveď a žiadateľ je oprávnený na základe článkov 230 a 195 Zmluvy začať súdne konanie alebo podať sťažnosť Európskemu ombudsmanovi.Článok 9Prístup po podaní žiadosti1. Žiadatelia môžu nahliadnuť do dokumentov, ku ktorým im ECB umožnila prístup, buď v priestoroch ECB, alebo obdržia ich kópiu, vrátane elektronickej kópie, ak je táto dostupná. Náklady na vyhotovenie a zaslanie kópií sa môžu vyúčtovať žiadateľovi. Tento poplatok nesmie prekročiť skutočné náklady na vyhotovenie a zaslanie kópií. Nahliadnutie na mieste, kópie v menšom množstve ako 20 strán formátu A4 a priamy prístup v elektronickej forme sú bezplatné.2. Ak už ECB dokument zverejnila a tento dokument je ľahko prístupný, ECB môže splniť svoju povinnosť umožniť prístup k takémuto dokumentu tým, že žiadateľa informuje o tom, ako môže požadovaný dokument získať.3. Dokumenty sa poskytujú v existujúcej verzii a formáte (vrátane elektronickej formy alebo iného alternatívneho formátu) podľa požiadaviek žiadateľa.Článok 10Rozmnožovanie dokumentov1. Dokumenty sprístupnené v súlade s týmto rozhodnutím sa nesmú rozmnožovať alebo využívať na obchodné účely bez predchádzajúceho výslovného povolenia ECB. ECB môže odoprieť takéto povolenie bez uvedenia dôvodov.2. Týmto rozhodnutím nie sú dotknuté existujúce predpisy o autorských právach, ktoré môžu obmedzovať právo tretej osoby na rozmnožovanie alebo využívanie sprístupnených dokumentov.Článok 11Záverečné ustanoveniaToto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.Rozhodnutie ECB/1998/12 sa zrušuje.Vo Frankfurte nad Mohanom 4. marca 2004Prezident ECBJean-Claude Trichet[1] Rozhodnutie ECB/2004/2 z 19. februára 2004, ktorým sa prijíma rokovací poriadok Európskej centrálnej banky. Ú. v. ES L 80, 18.3.2004, s. 33.[2] Ú. v. ES L 173, 27.6.2001, s. 5.[3] Ú. v. ES L 145, 31.5.2001, s. 43.[4] Ú. v. ES L 110, 28.4.1999, s. 30.[5] Adresa: European Central Bank, Secretariat Division, Kaiserstrasse 29, D-60311 Frankfurt am Main. Fax: +49 (69) 13446170. E-mail: ecb.secretariat@ecb.int.--------------------------------------------------

Summary:
Prístup verejnosti k dokumentom Európskej centrálnej banky
Prístup verejnosti k dokumentom Európskej centrálnej banky
 
ZHRNUTIE K DOKUMENTU:
Rozhodnutie Európskej centrálnej banky 2004/258/ES o prístupe verejnosti k dokumentom banky (ECB/2004/3)
AKÝ JE CIEĽ TOHTO ROZHODNUTIA?
Stanovujú sa v ňom podmienky a obmedzenia, za ktorých Európska centrálna banka (ECB) poskytuje verejnosti prístup k svojim dokumentom.
HLAVNÉ BODY
Každý občan Európskej únie (EÚ) a každá fyzická alebo právnická osoba s bydliskom alebo so sídlom v niektorom členskom štáte EÚ má právo na prístup k dokumentom* ECB, s výhradou určitých podmienok a obmedzení.
Okrem toho môže ECB s výhradou tých istých podmienok a obmedzení umožniť prístup k svojim dokumentom ktorejkoľvek fyzickej alebo právnickej osobe, ktorá nemá bydlisko alebo sídlo v niektorom členskom štáte.
ECB odmietne prístup k dokumentu v prípade, ak by sa jeho zverejnením porušila ochrana:verejného záujmu, najmädôvernosti zasadnutí orgánov ECB s rozhodovacími právomocamifinančnej, menovej alebo hospodárskej politiky EÚ alebo niektorého členského štátufinančných prostriedkov ECB alebo národných centrálnych bánkochrany eurobankoviekverejnej bezpečnostimedzinárodných finančných, menových alebo hospodárskych vzťahovstability finančného systému EÚ alebo niektorého členského štátuprudenciálneho dohľadu EÚ alebo niektorého členského štátu nad úverovými a inými finančnými inštitúciamiinšpekcií na vykonávanie dohľadudobrého stavu a finančnej bezpečnosti infraštruktúry finančného trhu, platobných schém alebo poskytovateľov platobných služieb, súkromia a integrity jednotlivca, dôvernosti informácií chránenej podľa práva EÚ.ECB okrem toho odmietne prístup k dokumentu, pokiaľ nepreváži verejný záujem, ak by sa jeho zverejnením porušila ochrana:obchodných záujmov fyzickej alebo právnickej osoby vrátane duševného vlastníctva, súdneho konania a právneho poradenstva, inšpekcií, vyšetrovania a kontroly.Ak sa ktorákoľvek z výnimiek vzťahuje iba na niektoré časti požadovaného dokumentu, zostávajúce časti sa zverejnia.
Dôvody na odmietnutie prístupu sa uplatňujú len tak dlho, pokiaľ je ochrana odôvodnená na základe obsahu daného dokumentu, najviac 30 rokov, pokiaľ Riadiaca rada ECB neustanoví inak.
Národné centrálne banky, ktoré majú v držbe dokument ECB, sa poradia s ECB alebo ju požiadajú, aby žiadosť vybavila, kým k dokumentu umožnia prístup.
Žiadosti o prístup k dokumentu ECB sa podávajú ECB akoukoľvek písomnou formou v jednom z úradných jazykov EÚ a spôsobom dostatočne presným na to, aby ECB mohla príslušný dokument identifikovať. Nepožaduje sa žiadne vysvetlenie.
ECB sa obráti na žiadateľa, aby poskytol ďalšie informácie, ak je žiadosť nejasná alebo sa týka veľmi dlhého dokumentu, alebo niekoľkých samostatných dokumentov.
ECB rozhodne o prístupe k svojim dokumentom do 20 pracovných dní. Môže buď udeliť prístup, alebo čiastočne či úplne zamietnuť požadovaný prístup k dokumentu. V prípade zamietnutia môže žiadateľ do 20 pracovných dní od prijatia odpovede od ECB podať opakovanú žiadosť s požiadavkou, aby Riadiaca rada ECB prehodnotila svoje stanovisko. Neúspešní žiadatelia sa môžu s vecou obrátiť na európskeho ombudsmana alebo na Súdny dvor Európskej únie.
Žiadatelia môžu nahliadnuť do dokumentov, ku ktorým ECB udelila prístup, buď v jej priestoroch, alebo vo forme prijatej kópie, alebo po prijatí informácií o tom, ako ich ľahko získať.
Zrušenie
Rozhodnutím sa zrušuje rozhodnutie ECB/1998/12.
ODKEDY SA ROZHODNUTIE UPLATŇUJE?
Uplatňuje sa od 19. marca 2004.
KONTEXT
V Zmluve o Európskej únii je v článku 1 zakotvená zásada otvorenosti s cieľom posilniť legitimitu, účinnosť a zodpovednosť EÚ. V roku 2001 Európsky parlament, Rada a Komisia prijali právne predpisy o verejnom prístupe k dokumentom [nariadenie (ES) č. 1049/2001 – pozri súhrn].
Poskytovanie prístupu k dokumentom je zásadnou súčasťou politiky transparentnosti ECB. V súlade so záväzkom ECB týkajúcim sa otvorenosti a transparentnosti a s cieľom umožniť a uľahčiť výskum ECB vytvorila verejný register dokumentov obsahujúci dokumenty, ktoré už ECB zverejnila, a dokumenty zverejnené v reakcii na žiadosti verejnosti o prístup.
HLAVNÉ POJMY
Dokument: akýkoľvek obsah bez ohľadu na jeho médium (napísaný na papieri, uložený v elektronickej forme alebo ako zvukový, vizuálny alebo audiovizuálny záznam), ktorý ECB vypracuje alebo drží a ktorý sa týka jej politiky, činnosti alebo rozhodnutí.
HLAVNÝ DOKUMENT
Rozhodnutie Európskej centrálnej banky 2004/258/ES zo 4. marca 2004 o prístupe verejnosti k dokumentom Európskej centrálnej banky (ECB/2004/3) (Ú. v. EÚ L 80, 18.3.2004, s. 42 – 44)
Následné zmeny rozhodnutia 2004/258/ES boli zapracované do pôvodného textu. Toto konsolidované znenie slúži len na dokumentačné účely.
SÚVISIACE DOKUMENTY
Konsolidované znenie Zmluvy o fungovaní Európskej únie – Prvá časť: Zásady – Hlava II: Všeobecne uplatniteľné ustanovenia – článok 15 (Ú. v. EÚ C 202, 7.6.2016, s. 54 – 55)
Konsolidované znenie Zmluvy o fungovaní Európskej únie – Protokol (č. 4) o štatúte Európskeho systému centrálnych bánk a Európskej centrálnej banky (Ú. v. EÚ C 202, 7.6.2016, s. 230 – 250)
Nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (Ú. v. EÚ L 287, 29.10.2013, s. 63 – 89)
Rozhodnutie Európskej centrálnej banky 2004/257/ES z 19. februára 2004, ktorým sa prijíma rokovací poriadok Európskej centrálnej banky (ECB/2004/2) (Ú. v. EÚ L 80, 18.3.2004, s. 33 – 41)
Pozri konsolidované znenie.
Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43 – 48)
Posledná aktualizácia 02.07.2021